Suomen jääkiekkomaajoukkue
Historia > Jukka Jalosen toinen aika > 2020-luku

Vuoden 2020 maailman­mestaruus­kilpailut Sveitsissä peruttiin korona­virus­pandemian seurauksena. Vuoden 2021 maailman­mestaruus­kilpailuissa Suomi eteni puoli­väli­eristä mitali­peleihin, kun se voitti Tšekin ensimmäistä kertaa puoli­väli­erässä 2000-luvulla. Suomi eteni turnauksessa loppu­otteluun. Loppu­ottelussa Kanada voitti Suomen jatko­ajalla. Kyseessä oli myös ensimmäinen kerta, kun Suomi onnistui mestaruuden voitettuaan saavuttamaan mitalin heti seuraavissa maailmanmestaruuskisoissa.
Pekingin olympialaisissa vuonna 2022 Suomi eteni historiassaan toisen kerran olympialaisten loppuotteluun. Loppuottelussa Suomi voitti Venäjän olympiakomitean joukkueen maalein 2–1. Suomi ei hävinnnyt turnauksessa otteluakaan, ainoa pistemenetys tuli alkulohkon jatkoajalle venyneessä ottelussa Ruotsia vastaan, jonka Suomi kuitenkin onnistui voittamaan maalein 4–3.
Vuoden 2022 maailmanmestaruuskilpailut olivat Suomen joukkueen kotikisat. Suomi osallistui kisoihin niiden vanhimmalla joukkueella, sillä Suomen joukkueen keski-ikä oli liki 30 vuotta. Joukkue oli samalla keski-iältään vanhin joukkue, jonka Suomi on lähettänyt maailmanmestaruuskilpailuihin 2000-luvulla. Joukkue rikkoi vuonna 2016 tekemänsä ennätyksen ja päästi alkusarjassa vain viisi maalia. Vuosina 2012–2022 Suomi on ollut kolmesti maailmanmestaruuskisojen vähiten maaleja päästänyt joukkue alkusarjassa. Loppuottelussa Suomi voitti Kanadan jatkoajalla, maalein 4–3. Kyseessä oli ensimmäinen kerta, kun Suomi saavutti arvokisavoiton varsinaisen peliajan jälkeen. Ratkaisumaalin teki Sakari Manninen. Suomesta tuli viides maajoukkue, joka on voittanut mestaruuden kotikisoissaan. Samalla Suomen maajoukkueesta tuli Ruotsin ohella ainoa joukkue, joka on samana vuonna voittanut sekä olympiakultaa että maailmanmestaruuden, kun ne on ratkottu erillisissä turnauksissa. Kun olympiakulta ja maailmanmestaruus on ratkottu samassa turnauksessa, sen ovat samana vuonna voittaneet myös Iso-Britannia vuonna 1936 ja Neuvostoliitto vuosina 1956, 1964 ja 1968.
Seuraavissa maailmanmestaruuskilpailuissa vuonna 2023 jälleen kotimaassaan pelannut Suomi sijoittui alkulohkossaan kolmanneksi ja hävisi puolivälierissä Kanadalle maalein 1–4, mikä tiesi sijoittumista seitsemänneksi. Kotimaassa Suomea pidettiin kisojen ennakkosuosikkina, ja esimerkiksi Yleisradio kirjoitti kolumninsa otsikossa ja ingressissä, että: ”Leijonien pitää voittaa MM-kultaa, koska kilpailijoiden joukkueet ovat uskomattoman huonoja – Leijonille kaikki muu kuin MM-kulta kotikisoista olisi epäonnistuminen, sillä kilpailijamaiden ryhmät ovat todella heikkoja.” Kisojen jälkeen Yle Urheilun uutispäällikkö Pekka Aalto kirjoitti kolumnissaan, että ”Leijonien valmennus tulisi panna uusiksi” ja ”Mikko Manner ja Ari-Pekka Selin joutavat sivuun”.
Vuoden 2024 maailmanmestaruuskisoissa Suomi saavutti alkulohkossaan vain 10 pistettä edeten jatkoon vain vaivoin. Vuodesta 2012 alkaen maailmanmestaruuskisoissa käytössä olleen järjestelmän aikana Suomi ei ollut koskaan kerännyt näin vähäistä pistemäärää alkulohkossa. Puolivälierissä Ruotsi voitti Suomen jatkoajalla 2–1, mikä tarkoitti Suomen kisojen päättymistä. Suomi sijoittui heikohkon alkulohkonsa vuoksi kahdeksanneksi, joka on Suomen huonoin sijoitus sitten vuoden 1955 kisojen jälkeen.